Zvartnoci nemzetközi repülőtér

A zvartnoci nemzetközi repülőtér (örmény nyelven Զվարթնոց Միջազգային Օդանավակայան, Zvart'nots' Mijazgayin Odanavakayan) (IATA: EVN, ICAO: UDYZ) Örményországban található Zvartnoc városa közelében, Jerevántól, az ország fővárosától 12 km-re nyugatra. A zvartnoci repülőtér Örményország legfőbb nemzetközi repülőtere és Jereván fő nemzetközi közlekedési csomópontja; az ország legnagyobb forgalmú, a Kaukázus harmadik legforgalmasabb repülőtere (a bakui Heydar Aliyev nemzetközi repülőtér és a tbiliszi nemzetközi repülőtér után). Az Armenia Airways, a FlyOne Armenia és a Shirak Avia, korábban pedig az Armenia Aircompany és az Air Armenia légitársaságok bázisa. Története A repülőtér 1961-ben épült. Az 1980-as években a repülőteret felújították, új terminál is épült, hogy megfeleljen a növekvő szovjet belföldi forgalom igényeinek. Mikor Örményország függetlenné vált a Szovjetuniótól, növekedett a repülőtérre érkező teherszállító gépek száma, így 1998-ban új terminál épült számukra, amely évente 100 000 tonna rakomány fogadására alkalmas. 2001-ben a repülőtér üzemeltetésére szóló harmincéves koncessziót az argentin Corporation America tulajdonában álló Armenia International Airports CJSC nyerte el; a Corporation America tulajdonosa Eduardo Eurnekian örmény származású argentin üzletember. Az egyezség részeként az Armenia International Airports CJSC felújította és bővítette is a repülőteret, hogy alkalmasabb legyen az Ázsia és Európa közti, turisztikai és kereskedelmi célú forgalom lebonyolítására. A munkálatok 2004-ben kezdődtek, az új nemzetközi terminál negyven hónapnyi munka után 2007. június 1-jén nyílt meg. 2011. szeptember 16-án még egy terminál nyílt. 2014-ben a repülőtéren 10 409 fel- vagy leszállás történt, és összesen 2 045 058 utas haladt át rajta; előbbi 19,3%-os, utóbbi 20,9%-os növekedést jelent a megelőző évhez képest. A repülőtér képes olyan nagy gépek fogadására is, mint az Antonov An–124, a Boeing 747–400 vagy az Airbus A380. 2013. január 30-án a zvartnoci repülőteret a Független Államok Közössége legjobb repterévé választották Dubajban, a Feltörekvő Piacok Repülőterei díjkiosztón (Emerging Markets Airports Award). Bővítése 2004-ben kezdődött az új nemzetközi terminál építése, 100 millió USD-ból, az örmény kormány és az Armenia International Airports által harminc évre aláírt koncessziós szerződés keretén belül. Az új terminál 19 200 m²-en terül el, és évente kétmillió utas fogadására képes. 2006. szeptember 14-én nyílt meg az új érkezési csarnok, és 2007. június 1-jén az új nemzetközi terminál az indulási csarnokkal. Az új parkolóban 1000 gépjármű fér el. A bővítések óta számos külföldi légitársaság is üzemeltet járatokat a repülőtérről. Az érkezési csarnok kapacitását azóta megduplázták, óránként 1000 utas haladhat át rajta, melynek zökkenőmentesebbé tétele érdekében a vámkezelési részleget is alaposan bővítették. A várakozásra kijelölt területet is felújították, modernizálták, wifi, vámmentes boltok és éttermek várják az utasokat. A 09-es futópályát III-as kategóriájú műszeres leszállító rendszerrel látták el, amely 30 méteres elhatározási magasság és 350 méteres láthatóság esetén is lehetővé teszi a gépmozgást. 2008 tavaszán új terminál építését kezdték meg utasszállító gépek számára, hogy kiegészítsék a már meglévő létesítményeket. Az építkezés 2011 szeptemberében fejeződött be. Az új terminállal, amely 52 000 m²-en terül el, megduplázódott a check-in pultok és a biztonsági ellenőrzőpontok száma. Új föld alatti parkolót is kialakítottak, melyben több mint 800 autó fér el 2000 m² területen. A terminál elkészültével a zvartnoci repülőtér az egyetlen a Kaukázusban, amely B minősítést kapott. A repülőtér így évente már 3,5 millió utas fogadására alkalmas. A projekt 160 millió USD-be került, melynek egy részét az Ázsiai Fejlesztési Bank kölcsönözte. Az új terminál 2011. szeptember 16-a óta működik. Biztonság A nemzetközi követelményekkel összhangban az Armenia International Airports sokat fejlesztett a zvartnoci repülőtér biztonságán. Százötven kamera figyeli a repülőteret, beleértve az épületek belsejét és a nyílt tereket is. A repülőteret örmény és orosz őrök őrzik. A modernizálási folyamatok eredményeként új járatinformációs rendszert szereltek fel, emellett új, automata, biometrikus azonosítást alkalmazó rendszert használnak poggyászfeladásnál és utasellenőrzésnél. A beszállítókapukhoz való bejutást háromlépcsős ellenőrzés előzi meg: ujjlenyomat- és beszállókártya-ellenőrzés, útlevél-ellenőrzés, majd röntgenes átvilágítás. Terminálok A repülőtér három terminállal rendelkezik. Az 1-es terminál 1971-ben épült és 2011-ben zárt be. A 2-es terminál két épülete, az érkezési és az indulási, 2006 illetve 2011 óta működik. A harmadik a VIP terminál. Az 1-es terminál kör alakú, középen az irányítótoronnyal. A garázs az indulók szintjére vezető híd alatt található, és 250 autó fér el benne. Az érkezők csarnoka a legalsó szinten található, sötét és elég szűk is volt, emiatt az érkező utasok 2006-tól már az új, 2-es terminálra érkeztek. Mikor a 2-es terminálon megnyílt a beszállítás lehetősége, kapuit híd kötötte össze az 1-es terminállal. Összesen 21 check-in pult volt itt, 9 beszállítókapu, melyből 3 utashíddal is rendelkezett (majd 2006-tól 2011-ig 15 kapu, melyből 8 rendelkezett utashíddal), valamint két poggyászfutószalag. 2011-es bezárása óta a terminál elhagyatott, nem tartják karban. Az irányítótornyon repedések jelentek meg, de a terminál lebontását nem tervezik, egyedi építészeti stílusa miatt műemlékvédelmi státuszt is kaphat. A 2-es terminál, amely három fázisban nyílt meg 2006-ban, 2007-ben és 2011-ben, évente 3,5 millió utas fogadására képes. A check-in csarnok a második emeleten található, magas üvegmennyezet alatt, 42 modern technológiájú check-in pulttal rendelkezik. Nyolc beszállítókapuja közül öt utashidas, három buszos beszállításra alkalmas. Emellett találhatóak itt vámmentes boltok, kávézók, business váró a negyedik szinten, valamint egy nyolc méter magas, teljesen üvegezett fal, melyen át kilátás nyílik a repülőtérre és az Ararátra. A biztonsági ellenőrzésnél tizenhat útlevél-ellenőrző fülke található. Az érkezési csarnok egy üvegezett folyosóból áll a második és az első szint között, majd mozgólépcsőn lehet lejutni az útlevél-ellenőrzéshez (15 fülke), ezután nagy vámmentes bolt következik, innen nyílik a csomagváró (4 futószalaggal). A kijáratnál, ami elérhető az indulási szintről is, kávézók, bankok és turistainformációs pultok találhatóak. A terminál előtt taxiállomások és háromszintes parkolóház találhatóak. Légitársaságok és úti célok 2023. júliusi adatok alapján: Utasszállító Charter Teherszállítás Forgalmi és statisztikai adatok Megközelítése A terminálnál számos taxitársaság elérhető, de a repülőtér hivatalos szolgáltatója az AeroTaxi, mely a repülőtérre érkező és a repülőtérről távozó utasokat szolgálja ki. A cég a városon belüli szállítást nem vállal. A 201-es busz összeköti a repülőteret a jereváni Szajat-Nova és Mastoc utcák kereszteződésével, a 108-as pedig a belvárossal. Az örmény kormány tervezi a jereváni metró kiépítését a repülőtérig, akár egy jelenlegi vonal hosszabbításával, akár új metróvonal létesítésével. Balesetek 2008. február 14-én a Belavia 1834-es járata, egy Bombardier CRJ-100ER gép, amely Jerevánból Minszkbe tartott, felszállás során a kifutónak ütközött a szárnyával, felborult és fejjel lefelé állt meg a kifutó közelében. A tizennyolc utas és háromfős személyzet sikeresen elhagyta a gépet, mielőtt az kigyulladt, főként a tűzoltók és a repülőtéri mentőszemélyzet gyors reagálásának köszönhetően. A baleset fő oka a bal szárnyat érintő jegesedés volt. Kapcsolódó szócikkek Örményország közlekedése A volt Szovjetunió legforgalmasabb repülőtereinek listája Jegyzetek Fordítás Ez a szócikk részben vagy egészben a Zvartnots International Airport című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. További információk A repülőtér aktuális időjárása a NOAA/NWS-től Baleset- és repülőesemény-történet az Aviation Safety Network adatbázisában Zvartnots International Airport hivatalos oldala General Department of Civil Aviation of Armenia